**capătul meu**

*M Horlaci*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

și vântul plânge câteodată

cu lacrimi albastre

pe când oceanul tulbură sticla

pe când coșmarul tulbură somnul

acoperit de-o avalanșă de îngeri

îmi las trupul să zacă

printre arhangheli

spre lumina care pâlpâie îmi târăsc sufletul

sub tălpile grele

oasele sfinților pocnesc

iar vocea din mine, încă vie, mă cere cu împrumut

un ceas doar atât

o mie de cuvinte șterse de praf

o singură speranță, atât

păstrată într-un opaiț la capătul lumii

sub perna din raclă

la capătul meu